Diari Oficial de la Generalitat Valenciana


Sumari del DOGV 5169, del 03-01-2006 (2005/14025)

ORDRE de 29 de desembre de 2005, de la Conselleria d'Economia, Hisenda i Ocupació, per la qual es regulen i convoquen per a l'exercici 2006, subvencions destinades a finançar accions d'orientació professional per a l'ocupació i l'assistència a l'autoocupació (accions OPEA).
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5169

Data del DOGV
:   03-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/14292


Data del document
:   29-12-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

ORDRE de 29 de desembre de 2005, de la Conselleria d'Economia, Hisenda i Ocupació, per la qual es regulen i convoquen per a l'exercici 2006, subvencions destinades a finançar accions d'orientació professional per a l'ocupació i l'assistència a l'autoocupació (accions OPEA). [2005/A14661]
  
La Llei 3/2000, de 17 d'abril, de creació del Servici Valencià d'Ocupació i Formació (Servef), estableix que aquest organisme tindrà a càrrec seu l'impuls i l'execució de la política de la Generalitat Valenciana en matèria d'intermediació en el mercat de treball i d'orientació laboral, i que té entre les seues funcions l'execució i el control d'aquestes polítiques en l'àmbit territorial de la Comunitat Valenciana, així com oferir i prestar servicis de suport que faciliten la inserció laboral i la millora ocupacional, tot articulant aquestes funcions amb la col·laboració d'unes altres entitats públiques o privades que participen en el procés de la intermediació laboral.
  
Així mateix, el Decret 41/2001, de 27 de febrer, del Govern Valencià, pel qual s'aprova el Reglament d'Organització i del Règim Jurídic del Servef, atribueix, entre altres, a la Direcció General d'Ocupació i Inserció Laboral l'exercici de les funcions que té encomanades el Servef en matèria de promoció d'accions d'informació i orientació professional a favor dels desocupats.
  
El Programa d'Orientació Professional per a l'Ocupació i l'Assistència per a l'Autoocupació forma part de les polítiques actives d'ocupació, definides per la Llei 56/2003, de 16 de desembre, d'Ocupació, i la gestió de la qual ha sigut traspassada a la Comunitat Valenciana. Té com a objecte facilitar al demandant d'ocupació, d'acord amb les seues circumstàncies professionals i personals, l'accés a activitats que milloren les seues possibilitats d'ocupació en un determinat mercat de treball.
  
Els processos d'orientació i assessorament especialitzats basats en la definició d'itineraris personalitzats d'inserció, s'han manifestat com un instrument eficaç i efectiu per a l'obtenció i la millora de les condicions laborals i professionals de les persones demandants d'ocupació i dels col·lectius amb especials dificultats en l'accés al mercat de treball o en risc d'exclusió social.
  
La present Ordre pretén, a través del Servici Valencià d'Ocupació i Formació (Servef), dur a terme el compliment dels compromisos adquirits per la Generalitat Valenciana en el Pacte Valencià pel Creixement i l'Ocupació 2001-2006 (PAVACE).
  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i d'acord amb el que disposa l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Article 1. Objecte de les subvencions
  
La present Ordre té com a objecte regular i convocar per a l'exercici 2006, subvencions destinades a finançar accions d'orientació professional per a l'ocupació i assistència per a l'autoocupació, articulades en itineraris d'inserció ocupacional i adreçades a millorar les possibilitats d'ocupació dels demandants d'ocupació inscrita en el Servici Valencià d'Ocupació i Formació (en endavant Servef) i en les agències privades de col·locació de l'àmbit territorial de la Comunitat Valenciana.
  
Article 2. Beneficiaris de les subvencions
  
1. Podran ser beneficiàries de les subvencions previstes en aquesta ordre les entitats que, tenint personalitat jurídica pròpia i no tenint fins lucratius, realitzen les accions d'orientació professional d'acord amb el que preveu aquesta ordre.
  
2. De conformitat amb el que estableix l'article 11.2 de la Llei 38/2003, de 17 de novembre, General de Subvencions, quan el beneficiari siga una persona jurídica, els membres associats que es comprometen a efectuar la totalitat o part de les activitats que fonamenten la concessió de la subvenció en nom o per compte del primer, tindran igualment la condició de beneficiaris.
  
3. No podran obtenir la consideració de beneficiaris les persones o les entitats en què concórrega alguna de les circumstàncies a què es refereix l'article 13, apartats 2) i 3), de la Llei 38/2003, de 17 de novembre, General de Subvencions.
  
Article 3. Tipus d'accions
  
Les accions que cal realitzar, a què es refereix l'article 1, són:
  
a) Tutoria individual (TI), que comprén les que, mitjançant la informació, orientació, acompanyament o d'altres procediments, faciliten la millora de la posició en el mercat de treball del demandant d'ocupació i la recerca d'ocupació per compte d'altri.
  
b) Autoocupació, que comprén les que, mitjançant informació, motivació, assessorament o d'altres procediments, faciliten la detecció i la dinamització d'iniciatives d'autoocupació en demandants d'ocupació.
  
Article 4. Objectius màxims d'actuació i especificacions tècniques
  
1. Els objectius màxims d'actuació que podran executar els beneficiaris de les subvencions que s'estableixen per a les distintes accions, són els que es determinen en l'annex I de la present Ordre.
  
Aquestos objectius s'ajustaran a la distribució territorial de fons per a les subvencions corresponents a programes de foment d'ocupació que efectue del Ministeri de Treball i Afers Socials per mitjà d'una ordre.
  
En els servicis territorials d'Orientació i Inserció Laboral de la direcció territorial d'Ocupació del Servef s'hi podrà consultar la territorialització dels objectius màxims d'actuació durant el termini de presentació de sol·licituds.
  
2. El desenvolupament de les accions s'efectuarà d'acord amb les especificacions tècniques que figuren en l'annex II a la present Ordre. Es podrà consultar una descripció detallada de les esmentades especificacions en els servicis territorials d'Inserció i Orientació Laboral de la direcció territorial d'Ocupació del Servef.
  
Article 5. Quantia de les subvencions
  
1. El Servef subvencionarà les retribucions salarials totals, excepte les indemnitzacions per acabament del contracte, i la cotització empresarial a la Seguretat Social per tots els conceptes del personal necessari per a l'execució de les accions, sempre que siga contractat per compte d'altri, en funció de les normes legals i reglamentàries del conveni col·lectiu aplicable, o d'acord amb la normativa d'aplicació en les administracions públiques per a funcionaris, en les quanties que es publicaran en el Diari Oficial de la Generalitat Valenciana mitjançant una resolució de la directora general del Servef.
  
Les quanties que es publiquen tindran la consideració de màximes i distingiran les categories de personal tècnic i personal de suport.
  
2. La relació entre el personal tècnic i el personal de suport serà de tres a un. El nombre de tècnics previst per a la realització de les accions es determinarà a partir del mòdul de 1.500 hores a l'any per tècnic.
  
3. Les retribucions es refereixen a la prestació de servicis a jornada completa i s'ajustaran proporcionalment a la jornada que es desenvolupe en el cas que la prestació de servicis siga a temps parcial.
  
4. El Servef subvencionarà un 25% més, de la quantia que resulte de la subvenció per retribucions arreplega en l'apartat 1 en concepte de:
  
a) Despeses generals, materials i tècniques que es generen en l'execució de les accions.
  
b) Despeses que s'originen per dietes i desplaçaments necessaris per al desenvolupament de les accions, fins al màxim establit per a ambdós conceptes en l'administració General de l'Estat o en les normes legals i reglamentàries, en els corresponents convenis col·lectius d'aplicació o en el contracte de treball, en el cas que aquestos establisquen quanties inferiors.
  
5. L'import de les subvencions en cap cas podrà ser d'una quantia que, aïlladament o en concurrència amb subvencions o ajudes d'unes altres administracions o ens públics o privats, nacionals o internacionals, supere el cost de l'activitat que ha de realitzar el beneficiari. En aquestos casos, quan la subvenció principal siga de la Generalitat Valenciana, pertocarà el reintegrament de l'excés obtingut sobre el cost de l'activitat exercida.
  
Article 6. Presentació de sol·licituds i documentació annexa
  
1. Les sol·licituds per a l'obtenció de les subvencions regulades en la present Ordre hauran d'adreçar-se a la Direcció General d'Ocupació i Inserció Laboral del Servef, i es presentaran en un imprés normalitzat, en dos exemplars, en les corresponents direccions territorials d'Ocupació del Servef, o en qualsevol altra de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Quan la sol·licitud no reunisca els requisits establits en la present Ordre o no s'hi adjunte la documentació exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, es requerirà l'entitat sol·licitant perquè en el termini de deu dies esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, després de la resolució que haurà de ser dictada en els termes previstos en l'article 42 de l'esmentada Llei.
  
3. En el cas que els documents exigits que han d'anar amb la sol·licitud de concessió d'ajudes estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen.
  
4. El termini per a la presentació de sol·licituds serà d'un mes a comptar des de l'endemà de la publicació de la present Ordre.
  
Article 7. Documentació
  
1. Les sol·licituds presentades d'acord amb el que estableix l'article 6 de la present Ordre hauran d'anar acompanyades de la documentació següent:
  
a) Còpia compulsada de l'escriptura de constitució i dels corresponents estatuts i, si és el cas, de modificació de l'entitat, inscrites en el registre corresponent, en els quals resulte acreditada l'absència d'ànim de lucre, excepte si es tracta d'una administració pública.
  
b) Còpia compulsada de la targeta d'identificació fiscal, excepte si es tracta d'una administració pública.
  
c) Còpia compulsada de l'escriptura on consten els poders de la persona que realitza la sol·licitud, o document equivalent en el cas que es tracte d'una administració pública.
  
d) Declaració responsable de no haver sol·licitat o percebut d'altres subvencions, ajudes, ingressos o recursos, provinents de qualsevol altra administració o ens públic o privat, tant nacional com internacional, que tinguen com a objecte el finançament de les activitats subvencionades.
  
e) Declaració responsable de no incórrer en les prohibicions per a obtenir la condició de beneficiari arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions.
  
f) Projecte-memòria de les accions que cal realitzar, en el qual s'indique:
  
- Àmbit territorial o funcional d'actuació i col·lectius específics d'actuació.
  
- Període previst durant el qual es realitzaran les accions.
  
- Nombre previst de persones que cal atendre.
  
- Recursos tècnics, humans i materials requerits per les especificacions tècniques que s'especifiquen en l'annex II a la present Ordre, tot delimitant dins d'aquestos, els disposats per l'entitat en el moment de la sol·licitud i els que incorporaran abans de l'inici de les accions.
  
- Descripció dels procediments de gestió i seguiment de les accions.
  
- Experiència en el desenvolupament de les accions sol·licitades.
  
- Pressupost, amb especificació del cost del personal tècnic i de suport i de les despeses generals, materials i tècniques.
  
- Sistemes d'avaluació dels servicis que cal realitzar als demandants d'ocupació.
  
g) Certificat acreditatiu d'estar al corrent de les seues obligacions tributàries i davant de la Seguretat Social, la validesa del qual haurà d'estendre's al moment anterior a efectuar-se la proposta de resolució de concessió.
  
h) Dades de domiciliació bancària seguint el model facilitat a aquest efecte (Fitxa de Manteniment de Tercers), excepte si s'han presentat abans davant del Servef i no hi ha hagut variació, cas en què s'indicarà el compte en què es desitja rebre la subvenció.
  
2. Els servicis territorials d'Inserció i Orientació Laboral podran demanar de l'entitat sol·licitant l'aportació addicional d'altres documents o dades aclaridores que consideren necessaris per a resoldre la seua sol·licitud.
  
Article 8. Procediment de concessió
  
1. El procediment de concessió de les subvencions arreplegades en l'article 1 d'aquesta ordre es tramitarà en règim de concurrència competitiva, en els termes establits en el títol I de la Llei 38/2003, de 17 de novembre, General de Subvencions.
  
2. La instrucció dels expedients correspon a les direccions territorials d'Ocupació del Servef, que realitzaran totes les actuacions que creguen necessàries per a la determinació, la comprovació de dades i l'avaluació de les sol·licituds en virtut de les quals haja de formular la proposta de resolució.
  
3. Després de l'avaluació i examen de les sol·licituds, els expedients seran sotmesos a un informe de l'òrgan col·legiat previst en l'article 22.1 de la Llei 38/2003, de 17 de novembre, General de Subvencions.
  
4. A aquest efecte, en cada servici territorial d'Inserció i Orientació Laboral es crearà una Comissió de valoració integrada pel cap de servici territorial i per dos tècnics de cada servici territorial.
  
Article 9. Valoració de les sol·licituds
  
1. Correspon a la Comissió de Valoració mencionada en l'article anterior correspon valorar les sol·licituds i les memòries admeses d'acord amb els següents criteris i amb la puntuació que s'indica sobre un màxim de 110 punts:
  
a) Accions realitzades en el marc de convenis de col·laboració existents amb el Servef que tinguen com a objecte la integració de polítiques actives d'ocupació: fins a 20.
  
b) Coordinació i integració de les accions d'orientació professional per a l'ocupació i autoocupació amb d'altres de qualificació professional, formació ocupacional, escoles taller, i cases d'oficis, tallers d'ocupació, foment de la contractació o d'iniciatives d'activitat o d'altres que faciliten al demandant d'ocupació seguir un itinerari personal d'inserció laboral: fins a 20.
  
c) Cobertura territorial de les necessitats, especialment a les localitats on els mitjans propis del Servef resulten insuficients per a atendre les necessitats d'actuació: fins a 20.
  
d) Experiència de la institució o entitat en el desenvolupament de les accions sol·licitades: des de +20 fins a ?20.
  
e) Recursos tècnics, humans i materials que superen els mínims exigits en les especificacions tècniques en el moment de la sol·licitud:
  
Puntuació parcial:
  
Recursos humans (formació i experiència) fins a 3
  
Recursos tècnics (mètodes i instruments) fins a 3
  
Locals fins a 2
  
Recursos materials fins a 2
  
Puntuació total fins a 10
  
f) Procediment de gestió i seguiment de les accions que asseguren un flux adequat de participants, garantisquen la puntualitat i exactitud de la informació i no impliquen un augment de càrregues de treball per als centres Servef d'Ocupació: fins a 10.
  
g) Reducció en el cost per persona atesa, per eficiència o concurrència d'unes altres subvencions: fins a 5.
  
h) Sistemes d'avaluació dels servicis als demandants d'ocupació que posen de manifest la seua qualitat: fins a 5.
  
2. En cas d'empat en la puntuació, es donarà prioritat a les entitats que obtinguen major puntuació en el primer criteri; si continua l'empat, se seguirà el mateix procediment amb els altres criteris en ordre descendent fins a l'últim.
  
Article 10. Resolució del procediment i recursos
  
1. La competència per a resoldre les sol·licituds formulades correspon a la directora general del Servef, o a l'òrgan en què delegue.
  
2. Serà requisit per a la concessió de les subvencions que els beneficiaris no siguen deutors per resolució ferma de procedència de reintegrament.
  
3. El termini màxim per a resoldre i notificar la resolució procedent serà de dos mesos a comptar des de l'endemà de la publicació de la resolució de la directora general del Servef per la qual es dóna publicitat a les línies de crèdit i a l'import global màxim destinat a la concessió de les ajudes, així com a les quanties a què es fa esment l'article 5.1 de la present Ordre.
  
4. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
5. Les resolucions que es dicten a l'empara de la present Ordre es notificaran als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. La resolució de concessió d'ajudes contindrà, com a mínim, els punts següents:
  
a) Identificació de l'entitat beneficiària de la subvenció.
  
b) Àmbit territorial de desenvolupament de les accions.
  
c) Període previst de realització de les accions.
  
d) Tipus d'accions que cal desenvolupar.
  
e) Nombre previst de beneficiaris que cal atendre.
  
f) Nombre previst de tècnics que cal contractar i el cost total.
  
g) Nombre previst de personal de suport que cal contractar i el cost.
  
h) Quantia màxima de despeses generals, materials i tècniques.
  
i) Qualssevol altres especificacions que es consideren oportunes.
  
7. La distribució d'usuaris per accions i mòduls és aproximada, a efectes del càlcul de la subvenció. Es podran atendre, si és necessari, més usuaris sense que es puga superar la quantia màxima de la subvenció atorgada. Aquest increment només podrà produir-se quan hi haja usuaris que requerisquen el servici i sempre d'acord amb el servici territorial d'Inserció i Orientació Laboral corresponent, que determinarà a quin àmbit territorial és convenient actuar i quina acció seria l'adequada per a realitzar.
  
8. Les resolucions que es dicten a l'empara de la present Ordre esgotaran la via administrativa, i contra elles s'hi podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen presentar-ne, si és el cas, qualsevol altre que consideren procedent.
  
En el cas de desestimació per silenci administratiu, contra l'acte presumpte s'hi podrà interposar idèntic recurs en el termini de sis mesos, a comptar des que haguera finalitzat el termini que, per a dictar i notificar la resolució expressa, es menciona en l'apartat 3 d'aquest article; tot això de conformitat amb el que disposa l'article 46 de la Llei 29/1998, de 13 de juliol, de la Jurisdicció Contenciosa Administrativa, i sense perjuí del que estableixen els articles 116 i 117, abans mencionats.
  
9. En el cas que les entitats interessades siguen administracions públiques, hi podran interposar un recurs contenciós administratiu davant d'idèntic òrgan jurisdiccional, de conformitat amb el que estableixen els articles 10, 44 i 46.6 de la Llei 29/1998, de 13 de juliol, de la Jurisdicció Contenciosa Administrativa, en el termini de dos mesos a partir del dia següent a la notificació, llevat que hi haguera hagut el requeriment a què fa referència l'article 44 de la mencionada Llei, cas en què l'esmentat termini comptarà des de l'endemà del que es reba la comunicació de l'acord exprés o s'entenga presumptament rebutjat.
  
Article 11. Resolució d'incidències
  
1. La directora general del Servef serà l'òrgan competent per a resoldre les incidències produïdes després de la concessió de les ajudes, com ara pròrroga de terminis, modificacions justificades o qualsevol variació de les condicions particulars de la concessió.
  
2. L'entitat beneficiària haurà de comunicar, de forma immediata, les altres ajudes públiques o privades que haguera obtingut o sol·licitat després de la data de presentació de la sol·licitud.
  
Article 12. Selecció i contractació del personal per a la realització d'accions
  
1. Una vegada dictada la resolució estimatòria, els servicis territorials d'Inserció i Orientació Laboral realitzaran, en col·laboració amb l'entitat beneficiària, la selecció de tècnics per al desenvolupament de les accions d'acord amb les especificacions tècniques a què es refereix l'article 4.2 de la present Ordre. Amb aquest fi es constituirà una comissió mixta de selecció, composta per cinc membres, tres que pertanyen al servici territorial d'Inserció i Orientació Laboral, nomenats per una resolució del director territorial d'Ocupació, i dos per part de l'entitat, i presidida per un dels membres que pertanyen al servici territorial d'Inserció i Orientació Laboral.
  
2. Per mitjà d'una resolució dels directors territorials d'Ocupació del Servef, es constituiran les comissions mixtes de selecció.
  
3. Les entitats beneficiàries podran proposar candidats per a la selecció en la Comissió Mixta de Selecció.
  
4. Els servicis territorials d'Inserció i Orientació Laboral realitzaran, quan siga necessari, la formació inicial dels tècnics seleccionats. Igualment, organitzarà, amb mitjans propis o aliens, el perfeccionament i l'actualització formativa dels tècnics que imparteixen les accions.
  
Article 13. Pagament de la subvenció i període d'execució d'accions
  
1. Els beneficiaris de les subvencions hauran d'acreditar abans del cobrament, i en la forma legalment establida, que es troben al corrent en el compliment de les seues obligacions tributàries i davant de la Seguretat Social.
  
2. Serà requisit per al pagament de la subvenció que els beneficiaris no siguen deutors per resolució ferma de procedència de reintegrament.
  
3. El Servef pagarà tot l'import de la subvenció concedida i justificada quan acabe les accions. No obstant això, d'acord amb la sol·licitud que presente l'entitat beneficiària, podrà pagar com a bestreta de pagament de la subvenció concedida fins al 100%, sempre que s'aporte abans:
  
a) Certificat de l'inici de les accions per part de l'entitat col·laboradora, seguint el model normalitzat.
  
b) Presentació, per part de l'entitat beneficiària, d'un aval bancari o d'un depòsit en efectiu per la quantia anticipada, constituït d'acord amb la normativa vigent.
  
Quedaran eximides de presentar la documentació esmentada en la lletra b) d'aquest article les entitats que justifiquen que legalment no estan obligades a la presentació de garanties.
  
La sol·licitud de bestreta, junt amb la documentació indicada, haurà de presentar-se en els servicis territorials d'Inserció i Orientació Laboral abans de l'1 de desembre de 2006.
  
4. Amb caràcter general, les accions hauran d'executar-se dins de l'any 2006. Per a això, les accions hauran d'iniciar-se en el termini màxim de dos mesos a comptar des de l'endemà a la notificació de la resolució concessió.
  
Quan alguna de les accions no poguera executar-se dins de l'any 2006, el període d'execució quedarà prorrogat fins al 31 de març de 2007, sempre que el projecte conjunt d'actuacions s'haja iniciat dins del termini i es presente, abans de l'1 de desembre de 2006, la sol·licitud de bestreta per la quantia total de la subvenció en els servicis territorials d'Inserció i Orientació Laboral, junt amb la documentació indicada en les lletres a) i b) de l'apartat 3 d'aquest article.
  
Article 14. Rendiments financers
  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris no incrementaran l'import de la subvenció concedida, en raó a l'escassa quantia i la dificultat de l'aplicació a les activitats subvencionades i del seu seguiment i control.
  
Article 15. Obligació de portar comptabilitat separada
  
En els casos en què el pagament de la subvenció s'efectue mitjançant pagaments anticipats, i sempre que el beneficiari siga una persona física o persona jurídica subjecta al dret privat, incloses expressament les fundacions i d'altres entitats sense ànim de lucre, que no tinguen el caràcter d'administracions públiques a què es refereix l'article 3 de la Llei 38/2003, de 17 de novembre, General de Subvencions, per a garantir la seua comptabilitat separada de la resta d'operacions de l'activitat del beneficiari de subvencions atorgades pel Servef, el beneficiari està obligat a la identificació en compte comptable separat de tots els ingressos i despeses referits a operacions de l'afectació de la subvenció a la finalitat de la concessió. A aquestos efectes haurà de disposar d'un compte bancari específic al qual el Servef transferirà, quan el beneficiari comunique el número del compte, el muntant total o parcial.
  
Tot això s'entén sense perjuí de l'obligació de justificació de les subvencions percebudes en els termes establits en la Llei 38/2003, de 17 de novembre, General de Subvencions i en la present Ordre.
  
Article 16. Liquidació final
  
1. Una vegada finalitzada l'execució de les accions, l'entitat beneficiària comunicarà aquest fet als corresponents servicis territorials d'Inserció i Orientació Laboral en els tres dies següents, i presentarà en el termini d'un mes des de l'acabament, la liquidació final de les despeses realitzades en la manera que dispose la Direcció General d'Ocupació i Inserció Laboral, que contindrà, almenys, el següent:
  
a) Accions realitzades amb especificació dels demandants d'ocupació atesos en cadascuna d'elles.
  
b) Les despeses realitzades desagregades per conceptes i per accions.
  
c) Reintegrament, si és el cas, dels fons no utilitzats.
  
d) Memòria justificativa de l'execució del projecte.
  
2. L'entitat beneficiària haurà d'aportar els justificants de despeses originals per a ser afectades.
  
3. Podran ser objecte de justificació i corresponent pagament les actuacions realitzades per les entitats beneficiàries que, ajustant-se al que disposa aquesta ordre, hagen sigut iniciades i finalitzades pels demandants d'ocupació. Així mateix, podran ser objecte de justificació i pagament les accions que, havent sigut iniciades pels demandants d'ocupació, no les hagen arribades a finalitzar per causa no imputable a l'entitat beneficiària, bé per abandó del demandant d'ocupació, bé per d'altres causes prou acreditades davant del servici territorial d'Inserció i Orientació Laboral corresponent.
  
4. A l'efecte de determinar el compliment de la realització d'accions objecte de subvenció, es consideren demandants d'ocupació atesos els qui inicien les corresponents accions, encara que no les finalitzen per causes no imputables a l'entitat beneficiària. Amb aquest fi, l'entitat acreditarà documentalment les esmentades circumstàncies.
  
5. Es consideraran hores totals assignades per a l'atorgament de la subvenció, les corresponents a l'hora d'atenció als demandants més un 25% de preparació tècnica de les accions.
  
6. En el cas de no finalitzar l'acció per causes no imputables a l'entitat i que aquesta justifique, es pagarà el temps d'atenció corresponent a les sessions d'una acció efectivament realitzades més el de la primera sessió següent no realitzada per incompareixença dels demandants prèviament citats.
  
Article 17. Despeses imputables
  
1. Es consideren despeses imputables a les accions efectivament realitzades, els següents:
  
a) Despeses de personal.
  
b) Despeses generals, materials i tècniques necessàries per a la realització d'aquestes accions, amb la distribució següent:
  
- Despeses d'execució de material tècnic:
  
- Guies tècniques (incloses transparències).
  
- Documentació per als participants.
  
- Material psicotècnic.
  
- Despeses d'execució en material d'oficina: impresos i material consumible d'oficina.
  
- Despeses generals necessàries per a l'execució de les accions en la part corresponent a aquella execució:
  
- Arrendaments (exclòs el lísing): edificis, mobiliari, efectes i equips d'arrendament.
  
- Manteniment (si no està inclòs en l'arrendament).
  
- Subministraments d'energia elèctrica, aigua, combustible per a calefacció (si no està inclòs en l'arrendament).
  
- Comunicacions (telèfons, correu?).
  
- Neteja.
  
- Seguretat, vigilància.
  
- Assegurances de responsabilitat civil.
  
- Publicitat exigida per aquesta ordre en l'article 18.g).
  
2. A fi que les factures de despeses no puguen ser imputades pel mateix concepte a unes altres subvencions, l'entitat haurà d'aportar-ne obligatòriament els originals i una còpia. Els servicis territorials d'Inserció i Orientació Laboral segellaran els originals de les factures perquè queden afectades a la subvenció que justifiquen, i retindran per a l'expedient la còpia compulsada com cal.
  
Article 18. Obligacions de les entitats beneficiàries
  
Les entitats beneficiàries hauran de complir les obligacions següents:
  
a) Presentar davant dels servicis territorials d'Inserció i Orientació Laboral la planificació d'actuacions que cal desenvolupar amb una antelació mínima de quinze dies respecte de l'inici.
  
b) Actualitzar els historials dels demandants d'ocupació atesos, tot incorporant els resultats dels servicis prestats, per a la qual cosa s'utilitzarà el personal de suport la contractació del qual se subvenciona.
  
c) Comunicar als servicis territorials d'Inserció i Orientació Laboral els demandants atesos en les distintes accions utilitzant les fitxes de control d'accions el format i característiques de les quals els proporcionaran aquells.
  
Aquestes fitxes de control, firmades pels participants, junt amb els fulls de resum de les accions corresponents, es presentaran cada dos mesos als servicis territorials d'Inserció i Orientació Laboral, amb una còpia perquè siga compulsada. Després de finalitzar les accions, s'adjuntarà un exemplar de totes elles a la sol·licitud de liquidació final, per justificar les accions realitzades i els demandants atesos en cadascuna de les accions. Tot això sense perjuí del registre informàtic de les dades de manera continua, a mesura que es realitzen les accions, per tal de facilitar-ne la gestió.
  
d) Comunicar als servicis territorials d'Inserció i Orientació Laboral els resultats obtinguts mitjançant els sistemes d'avaluació dels servicis prestats, el format i les característiques bàsiques dels quals els seran facilitats.
  
e) Comunicar als servicis territorials d'Inserció i Orientació Laboral qualsevol alteració de les condicions tingudes en compte per a la concessió de la subvenció i, en tot cas, qualssevol altres ajudes públiques o privades que haguera sol·licitat o obtingut per a idèntic fi, després de la data de presentació de la sol·licitud.
  
f) Facilitar, en el termini màxim de deu dies, les dades que la Direcció General d'Ocupació i Inserció Laboral requerisca per al desenvolupament i resultat de les accions.
  
g) Indicar la condició d'acció subvencionada i el cofinançament pel Fons Social Europeu, per a la qual cosa hauran d'utilitzar el model de senyalització exterior que s'especifica en l'annex III d'aquesta ordre. L'esmentada identificació, amb les mesures adequades, s'utilitzarà també en escrits, anuncis, publicacions, tanques anunciadores i qualsevol altre tipus de suport (elèctric, informàtic o telemàtic) que hi facen referència.
  
h) No percebre cap quantitat dels participants en les accions.
  
i) Comunicar als servicis territorials d'Inserció i Orientació Laboral el reintegrament dels fons no utilitzats o no justificats, tot aportant el corresponent justificant.
  
j) Les altres obligacions previstes en l'article 14.1. de la Llei 17/2003, de 17 de novembre, General de Subvencions, i que no hagen sigut citades expressament.
  
Article 19. Seguiment i control
  
1. Correspondrà a la Direcció General d'Ocupació i Inserció Laboral, a través dels servicis territorials d'Inserció i Orientació Laboral, dur a terme la funció de control de les subvencions concedides, així com l'avaluació i el seguiment de les accions desenvolupades.
  
2. L'entitat beneficiària queda sotmesa a les actuacions de comprovació i seguiment que realitze la Direcció General d'Ocupació i Inserció Laboral, i, si és el cas, la Inspecció de Treball i Seguretat Social. Igualment queda sotmesa a les accions de control financer que puga realitzar la Intervenció General, el Tribunal de Comptes i les que es puguen efectuar per la Comissió i el Tribunal de Comptes de la Unió Europea.
  
Article 20. Causes de reintegrament de subvencions
  
1. A més de les causes d'invalidesa de la resolució de concessió, arreplegades en l'article 36 de la Llei 38/2003, de 17 de novembre, General de Subvencions, els casos previstos en l'article 37 de la Llei General de Subvencions també donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament.
  
2. Tota alteració de les condicions tingudes en compte per a la concessió de la subvenció, i en tot cas, l'obtenció concurrent d'unes altres subvencions, ajudes, ingressos o recursos, provinents de qualsevol altra administració o ens públic o privat, tant nacional com internacional, que tinguen com a objecte el finançament de les activitats subvencionada, podrà donar lloc a la modificació de la resolució de concessió.
  
3. En el cas d'incompliments parcials, l'òrgan competent determinarà la quantitat que haja de reintegrar el beneficiari responent al principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la Llei 38/2003, de 17 de novembre, General de Subvencions, en relació amb la lletra n), de l'apartat 3 de l'article 17 de la citada Llei.
  
4. Així mateix, pertoca el reintegrament per part de l'entitat beneficiària de les quantitats següents:
  
a) Les corresponents a accions no executades per causes no imputables a l'entitat beneficiària.
  
b) Les que excedisquen del cost de l'activitat exercida.
  
c) Les que excedisquen de la quantitat que cal percebre per les accions realitzades, una vegada deduïdes d'altres subvencions o ajudes rebudes per l'entitat beneficiària per a la mateixa finalitat.
  
Article 21. Procediment de reintegrament
  
1. Els casos previstos en l'article anterior donaran lloc a la incoació d'un procediment de reintegrament de l'import total o parcial de la subvenció concedida, que serà incoat per l'òrgan competent per a concedir la subvenció.
  
2. El procediment de reintegrament de subvencions es regirà per les disposicions generals dels procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; pel que disposa el capítol II del títol II («Del procediment de reintegrament»), de la Llei 38/2003, de 17 de novembre, General de Subvencions, i per la Resolució de 12 d'abril de 2004 (BOE de 13 de maig), del Servici Públic d'Ocupació Estatal, sobre el procediment de reintegrament de subvencions concedides per l'organisme i les actuacions administratives derivades de la recaptació en període voluntari dels ingressos de dret públic de naturalesa no tributària derivats dels reintegraments.
  
Article 22. L'interés de demora
  
Les quantitats que calga reintegrar tindran la consideració d'ingressos de dret públic de naturalesa no tributària, i hi serà d'aplicació, a efectes del càlcul, l'interés legal dels diners en els termes establits en l'article 38 de la Llei 38/2003, de 17 de novembre, General de Subvencions, i la Resolució de 12 d'abril de 2004, del Servici Públic d'Ocupació Estatal.
  
Article 23. Procediment sancionador
  
Si, a conseqüència de la tramitació de l'expedient de reintegrament, es detectara alguna de les infraccions tipificades en el títol IV de la Llei 38/2003, de 17 de novembre, General de Subvencions, se seguirà el procediment establit en l'article 67 de la Llei, i en l'article 9 de la Resolució de 12 d'abril de 2004, del Servici Públic d'Ocupació Estatal. Tot això, sense perjuí del que disposa el Text Refós de la Llei sobre Infraccions i Sancions en l'Ordre Social, aprovat pel Reial Decret Legislatiu 5/2000, de 4 de maig.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre està condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2006.
  
Segona
  
Una vegada aprovats els pressupostos per a l'exercici 2006, i en compliment del que preveu l'article 47 del Text Refós de la Llei d'Hisenda Pública de la Generalitat Valenciana, s'autoritza la directora general del Servef perquè, mitjançant una resolució, faça públiques les línies pressupostàries i l'import global màxim a càrrec del qual es concediran les subvencions previstes en aquesta convocatòria. En la mateixa resolució s'hi publicaran les retribucions màximes per al personal tècnic i de suport que hagen de contractar les entitats per a la realització de les accions.
  
DISPOSICIONS FINALS
  
Primera
  
Es faculta la directora general del Servef per a dictar les instruccions i adoptar les mesures que considere oportunes per al desenvolupament i l'aplicació de la present Ordre.
  
Segona
  
Les subvencions a què es refereix la present Ordre es regularan pel que preveu i sempre que no s'opose al que estableix la Llei 38/2003, de 17 de novembre, General de Subvencions; per l'Ordre de 20 de gener de 1998 ((BOE de 23 de gener de 1998), del Ministeri de Treball i Afers Socials, per la qual s'estableixen les bases reguladores per a la concessió de subvencions per a la realització d'accions d'orientació professional per a l'ocupació i assistència per a l'autoocupació, modificada per l'Ordre de 4 de febrer de 2000 (BOE d'11 de febrer), i l'Ordre del Ministeri de Treball i Afers Socials (Ordre TAS/816/2005), de 21 de març de 2005 (BOE 1 d'abril), per la qual s'adequa al règim jurídic establit en la Llei 38/2003, de 17 de novembre, General de subvencions, les normes reguladores de subvencions que es concedisquen pel Servici Públic d'Ocupació Estatal en els àmbits d'ocupació i de formació professional ocupacional. En tot allò no previst en aquestes normes, hi valdrà el que estableix l'esmentada Llei 38/2003, de 17 de novembre, General de Subvencions i, mentre no s'opose a aquesta Llei, el Reial Decret 2.225/1993, de 17 de desembre, pel qual s'aprova el Reglament de Procediment per a la Concessió de Subvencions.
  
Tercera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Quarta
  
Contra el present acte, que esgota la via administrativa, els interessats podran interposar-hi un recurs contenciós administratiu en el termini de dos mesos a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa o, potestativament un recurs de reposició davant d'aquest mateix òrgan en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen presentar-ne, si és el cas, qualsevol altre que consideren procedent.
  
En el cas que les entitats interessades siguen administracions públiques, hi podran interposar un recurs contenciós administratiu davant d'idèntic òrgan jurisdiccional, de conformitat amb el que estableixen els articles 10, 44 i 46.6 de la Llei 29/1998, de 13 de juliol, de la Jurisdicció Contenciosa Administrativa, en el termini de dos mesos a partir del dia següent a la notificació, llevat que hi haguera hagut el requeriment a què fa referència l'article 44 de la mencionada Llei, cas en què l'esmentat termini comptarà des de l'endemà del que es reba la comunicació de l'acord exprés o s'entenga presumptament rebutjat.
  
València, 29 de desembre de 2005
  
El conseller d'Economia, Hisenda i Ocupació,
  
GERARDO CAMPS DEVESA
  
ANNEX I
  
Accions d'Orientació Professional per a l'Ocupació i Assistència per a l'Autoocupació. Objectius màxims que podran executar les entitats beneficiàries en 2006
  
ACCIONS BENEFICIARIS
  
 VALÈNCIA ALACANT CASTELLÓ TOTAL
  
Tutoria individual 24.067 21.600 5.520 51.187
  
Autoocupació 2.032 4.580 671 7.072
  
ANNEX II
  
Especificacions tècniques de les accions d'orientació professional per a l'ocupació i assistència per a l'autoocupació
  
Des de la Tutoria Individualitzada pot continuar-se l'atenció de forma individual o amb la participació de l'usuari en una o diverses de les accions col·lectives d'orientació per a l'Ocupació, així com iniciar-se qualsevol de les accions d'Assistència per a l'Autoocupació.
  
Descripció general de les accions
  
A. Procés d'orientació professional per a l'ocupació.
  
Descripció general de les accions
  
1. Tutoria individualitzada (TI): és el procés individualitzat d'orientació professional, on tècnic i usuari acorden els passos que cal seguir per a aconseguir un òptim desenvolupament de l'itinerari d'inserció professional.
  
L'objectiu és facilitar el desenvolupament dels recursos i les competències de l'usuari que li permeten identificar opcions, triar entre elles, prendre decisions per a planificar actuacions i avaluar els seus resultats de forma autònoma.
  
Els continguts de l'acció versaran en funció del perfil professional i dels requeriments del demandant d'ocupació sobre recerca activa d'ocupació, desenvolupament dels aspectes personals per a l'ocupació i taller d'entrevista. Les sessions individuals s'espaiaran depenent de la participació de l'usuari en altres accions.
  
2 Desenvolupament dels Aspectes Personals per a l'Ocupació (DAPO): acció col·lectiva encaminada a incidir sobre els aspectes personals que facilitaran la posada en marxa i el manteniment d'activitats en un procés d'inserció professional.
  
L'objectiu és facilitar les actituds positives d'inserció mitjançant el desenvolupament dels recursos personals del demandant i assumir autònomament el desenvolupament i l'ajust del seu projecte personal d'inserció professional.
  
Els continguts es desenvoluparan en tres fases: Cohesió i activació grupal; Contrast i retroinformació, i Suport a l'autonomia.
  
3. Grup de Recerca d'Ocupació (BAE-G): acció col·lectiva encaminada al fet que l'usuari adquirisca o desenvolupe tècniques i habilitats que li faciliten la recerca activa d'ocupació.
  
L'objectiu és que el demandant d'ocupació conega els instruments i adquirisca les habilitats necessàries que li possibiliten realitzar una recerca d'ocupació de forma activa, organitzada i planificada.
  
Els continguts de l'acció es desenvolupen mitjançant els mòduls següents: Situa't; Com i on trobar treball; El circuit de selecció, i Informació laboral i autoocupació.
  
4. Taller d'Entrevista (TE): acció col·lectiva adreçada a incrementar els coneixements teoricopràctics bàsics i els recursos personals dels demandants d'ocupació perquè afronten l'entrevista de treball amb més possibilitats d'èxit.
  
L'objectiu és exercitar de forma pràctica, mitjançant l'entrenament en grup, les habilitats, les competències i les estratègies bàsiques necessàries en una entrevista de selecció per a un lloc de treball.
  
Els continguts versaran sobre els mòduls següents: Naturalesa i definició de l'entrevista; Preparació de l'entrevista; Preguntes en l'entrevista; Conductes o habilitats bàsiques durant l'entrevista; Objectius de l'entrevista, i Estils d'afrontar l'entrevista.
  
B. Assistència per a l'autoocupació
  
Els demandants que calga atendre en autoocupació accediran, d'acord amb els seus requeriments, a sessions col·lectives d'informació i motivació per a l'autoocupació o a una acció individual d'assessorament de projectes empresarials.
  
Descripció general de les accions
  
1. Informació i Motivació per a l'Autoocupació (INMA): acció col·lectiva encaminada a motivar el desocupat cap a la iniciativa empresarial tot proporcionant-li la informació necessària per a dur a terme un projecte d'empresa.
  
L'objectiu és que els usuaris adquirisquen informació suficient sobre l'autoocupació com a via d'accés al mercat laboral i coneguen tots els aspectes que conflueixen en l'elaboració d'un pla de negoci.
  
Els continguts versaran sobre els mòduls següents: L'autoocupació; L'emprenedor i la idea; Elaboració del pla d'empresa, i Les formes jurídiques, ajudes, subvencions i tràmits de constitució i posada en marxa de l'empresa.
  
2. Assessorament de Projectes Empresarials (APE): acció individual encaminada a proporcionar a emprenedors amb una idea de negoci concreta, assessorament per a l'elaboració del pla d'empresa i la posada en marxa.
  
L'objectiu és guiar l'emprenedor en l'elaboració del seu projecte empresarial, assessorar-lo en els aspectes que presenten majors dificultats i donant-li-hi suport.
  
Els continguts versaran sobre els mòduls següents: L'estudi de mercat i el pla de màrqueting; El pla de producció; El pla econòmic financer, i L'elecció de la forma jurídica de l'empresa.